Отчет
за дейността на Кметство Тополи, Община Варна 
през периода 2007 – 2011г.
Драги съграждани, драги гости, колеги от екипа на кметската администрация, благодаря ви че сте тук, за да можем за пореден път да поговорим за проблемите на село Тополи, за това какво е направено, какво трябва още да се направи.

Отново е изборна година и то два сериозни избора – избори за президент и вицепрезидент и местни избори за общински съветници и кметове – 2011г. 
Това неминуемо дава отражение върху обществения живот в селото, както и в цялата страна.

Сигурно е, че се наслушахте на програми и обещания и затова в съвсем телеграфен стил ще ви предложа този кратък отчет, а пълния вариант ще имате на разположение в сайта на Кметство „Тополи” и в писмен вид в канцеларията. 
В условията на приемственост от първия мандат от 1999г. до сега, края на трети мандат с кмет на Общината г-н Кирил Йорданов и кмет на селото Ганка Димитрова, Тополи се развива динамично: с интензивно ново строителство – жилищно и промишлено /повече складови площи/; със завръщащи се млади и не толкова млади тополчани; с все повече фирми на наша територия. Оптимистите ще кажат: благодарение на добрия бизнес климат, който сме създали, а недоброжелателите ще кажат „въпреки бюрократичните пречки, които срещат” , но така или иначе Тополи преодоля демографския срив, и в детската градина и в детската ясла местата вече не стигат; в училището се преодоля  нагласата децата ни още от І – ви клас да учат в града.
През 2008г. заработи отново детската кухня за най-малките и от 13 деца през 2005г., когато се наложи да я закрием; сега децата са повече от 50.
Ще ви припомня някои забравени вече неща с носталгия по ентусиазма, с който започнахме, предвид това, че най лесно е да се каже „нищо не е направено”. :
· през 2000г. беше довършен основният ремонт на читалището – покрив, зала , сцена; в двора на читалището за 24 Май 2002г. бе изградена лятната сцена, благодарение на г-н Кирил Йорданов.

· може би тук има участници в чудесно организираната и проведена среща с вицепрезидента на Републиката г-н Тодор Кавалжиев на 31.08.2000г. в механа „Веселина”.

· на 13.07.2000г., след повече от 20 години прекъсване, беше учреден и регистриран ФК „Тополите”, който и до сега участва активно в спортния живот на региона.
· на 13.02.2001г. ЦДГ „Ран Босилек” стана ОДЗ с една новооткрита яслена група
От програма 2000 – 2013г. през този мандат  е извършено, както следва:

· през 2008г. беше довършен ремонта и официално беше открит пенсионерския клуб на ул. „Д-р Липов”,  А сещате ли се, че имаше клубна база по Общинска програма за временна заетост -  „Старата къща” с отговорник Янка Неделчева Георгиева през 2004г.?!
· завършена е поземлената реформа вкл. § 4, което е много важно за собствениците на земеделски земи;

· относно дворните места с отстъпено право на строеж, беше предоставена възможност, който реши да може да си ги закупи по преференциални цени и по-голяма част от желаещите успяха.
· бяха изградени две спортни и една детска площадка на ул. „Н.Христов” и една детска площадка в двора на читалището. Необходимо е изграждането поне на още две детски площадки и изграждане на спортна площадка върху помощното игрище на стадиона.
· през 2009г. бяха изградени всички клонове за битова канализация, за които имаше проекти; общо от 2000г. до 2009г. – 2674 м. Същите улици бяха асфалтирани окончателно през тази година. Това са отсечките от ул. „Г.Делчево” – 1 отсечка; ул. „Христо Патрев” – 3 отсечки; ул. „Николай Христов” – 5 отсечки; ул. „Медвен” – 4 отсечки; ул. „Георги Янев” – 1 отсечка (до ул. „Коево”); ул. „Йордан Николов” – 1 отсечка (до ул. „Коево”); ул. „Райко Панчелиев” – 1 отсечка.

По този начин приключихме изцяло с ул. „Николай Христов”, „Христо Патрев”, „Медвен”, ул. „Г.Делчево” и ул. „Райко Панчелиев”.

През 2009г. беше извършено проектирането и издадено разрешително за строеж за всички останали улици и отсечки в селото. 

Понастоящем тече процедура за избор на изпълнител и са осигурени 240 хил. лв. до края на годината за започване на част от останалите улици, от които най-спешни са: 

· ул. „Александър Димитров”

· ул. „Г. Янев”

· ул. „Й. Николов”

· ул. „Ст. Буйнов”

· ул. „Г. Овчаров”

· ул. „Овчага” и ул. „Коми”

· ул. „Ела”

На два етапа по 535 м. и един по 550 м. ще бъде завършена канализацията, там където има желаещи да се включат и по някакъв повод са заявили това – с подписка, участие на Общинска сесия или лични срещи в Кметството.

- изкърпване на асфалта по пътната мрежа се извършва ежегодно през пролетния и есенен сезон, но за съжаление не можахме да изградим много нови тротоари и да асфалтираме цели участъци от пътя. За целия период: 120 кв.м. тротоар около училището и в центъра, и около 1520 кв.м. цялостно асфалтиране; нови улици ул. „Лоза”; ул. „Мита Генова”; ул. „Здравец”; ул.”Чинар” част от ул. „Медвен” .
- имаме успешна работа с фирмите по уличното осветление и селото е с 90 % изградено осветление. В момента се работи по ул. „Чинар” и ул. „Медвен”. В Тополи трудно се говори за 100 % изпълнение, защото селото се разраства непрекъснато и нуждите се увеличават: имаме ул.”Акация”, която скоро ще стигне до разсадника, имаме нов ПУР (план за улична регулация) около оранжериите, който също разширява границите ни в посока с. Казашко и се строят нови търговски и складови бази.
- по Общия  устройствен план (ОУП) почти всички наши становища и възражения бяха приети, с изключение на „косата писта”, чиято територия се опитахме да защитим поне с 10 % застрояване за по-добро обработване самостоятелно като земеделска земя. Съгласно ОУП жилищната зона ще се увеличи с около 50 %, което е много добър атестат. Разчитаме ОУП да бъде приет до края на този месец. 

- Фирмата по озеленяване и поддържане на тревните площи „Калекса” ООД също работи добре през този период, като изказваме благодарност за изграждане на красивия покрив на аязмото „Св. Св. Константин и Елена”. 
- Сравнително нова придобивка е и ефектното коледно осветление, което включваме от края на ноември до края на март. Считаме, че вече е необходимо при подмяна на крушките да се ползват по-силни такива, предвид това че сегашните енергоспестяващи само маркират уличното осветление. 
Искам да уточня още веднъж, че когато говорим за постигнати неща, това е съвместната ни работа с Община Варна – г-н Кирил Йорданов и всички дирекции, екипът на Кметство Тополи, Обществения съвет и всички институции в селото: читалище; ОУ „Хр.Смирненски”; ОДЗ; пенсионерски клуб и църковно настоятелство.

По повод последното: бяха направени два големи ремонта в църквата и изработка на нов олтар и стенописи на едната стена. Необходимо е там да се ремонтира стълбището и да се терасира двора. Тук е мястото да изкажем благодарности на Михаил Мухтаров, Марин Узунов, Ангел Ангелов, Стефан Капитанов, Георги Димитров като основни дарители, както и на нашите свещеници и църковни настоятели. 
Освен инфраструктура, важен дял в работата на Кметството е административното обслужване на населението: стремежът е да се надгражда върху досегашното, предвид комтютъризацията и достъпът до електронните регистри на Общината в мрежата. 

През този период беше извършено преброяване на населението и данните за Тополи бяха особено положителни: като преброяване по Интернет; увеличаване на младото население и др. Подробно данните бяха изнесени в бр.2 на  „Вестник за Тополи”. Приложение № 1
С активното участие на ръководителите и собствениците на търговските фирми; наемателите на Временни преместваеми обекти /ВПО/; на хората от малкия и средния бизнес, общественият живот в селото става още по-активен; откриват се нови работни места; в празниците и тържествата, както и в списването на вестника, участват не само местните хора, а и нашите делови партньори.
Както всички знаете, през този мандат сложихме началото на нови инициативи: издаване на „Вестник за Тополи”, интересът сред населението е много голям –  и като участници и като читатели; създадохме уеб-страница на Кметство Тополи с възможност за участие, чрез рекламни  и информационни материали за потребителите на интернет.
Няколко думи за сметосъбирането - през този мандат селото се обслужва от фирма „Титан - АС” ЕООД – особени промени в организацията и района на сметосъбирането няма. Отчитаме като положително за населението и за фирмата, че решихме проблема с микросметищата около селото с поставянето на 4 и 6-кубикови контейнери в трите страни на селото, така едрогабаритните и смесени отпадъци вече се извозват ежеседмично или в по-кратки периоди при сигнал. 
За голямо съжаление не можем да спрем засипването със строителни отпадъци по- отдалечените пътища и земеделски земи. 

Направеното не е малко, но  апелирам към младите родители, към бабите и дядовците да обръщат ежедневно внимание на децата – малки и големи, за опазване на създаденото. Зачестиха случаите на чупене на храсти, дървета, пейки, автозаслони. От 50 бр. засадени миналата година тополови дръвчета в селото, сме запазили едва 15 бр. В парка, около аязмото, преди две седмици бяха счупени последните пет разкошни млади тополки и беше затапена чешмата с най – голям дебит  – срещу читалището.Това е поредната противообществена проява на нашите деца, на нашите внуци. По този повод, разбира се, работи и Местната комисия за борба с противообществените прояви, и районния инспектор, и училището, но все пак възпитанието в семейството е най-важният фактор.

Отново ще кажа: имаме много проблеми, които сме решили, имаме и много задачи за решаване: по транспортното обслужване, по обществения ред и безопасността по улиците, по чистотата; поставяне на нови указателни табели по улиците, за което имаме представен проект в Община Варна.
Предоставям ви като приложение към Отчета информацията на отделите  „Гражданско състояние”, „Финанси и бюджет”, „БКС” и „ТСУ”. 

Сърдечно искам да благодаря на всички колеги от екипа на Кметството, с които повече от 10 години споделяхме трудности и делници, радостни мигове и празници, събирахме опит, внедрявахме нови идеи и все още ентусиазмът не е спаднал. 

Желая успехи на новия кмет и на всички здраве, сили и повече чувство за идентичност към нашето село, за да работим заедно за още по-добро настояще и бъдеще на Тополи.
Приложение : 

1. Данни от преброяване 2011г. – „Къде сме ние”

2. Информация от отдел „ГС”

3. Информация от ФСО
4. Информация от отдел БКС

5. Информация „ТСУ”

С уважение,

Ганка Димитрова

Кмет на с. Тополи
12.10.2011г.

